Forslag til RÅDETS FORORDNING om femte ændring af forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet

(forelagt af Kommissionen)

BEGRUNDELSE

Artikel 3, stk. 1 og artikel 6, stk. 1, i Rådets forordning (EF) nr. 1626/94, ændret ved forordning (EF) nr. 1448/1999, omhandler visse tekniske foranstaltninger for middelhavsfiskeri, der har været omfattet af en midlertidig undtagelse, som udløb den 31. maj 2000. Disse undtagelser omfatter:

a) Bestemmelsen om forbud mod anvendelse af slæberedskaber inden for en kystzone på 3 sømil og på en vanddybde under 50 m, hvis en sådan dybde nås tættere på kysten (artikel 3, stk. 1) og

b) bestemmelsen om maskestørrelsen for slæberedskaber, som omhandlet i artikel 6, stk. 1 og bilag III. Hovedreglen er 40 mm (20 mm for sardin- og ansjosfiskeri) for slæberedskaber og 14 mm for snurpenot.

En betingelse for at anvende denne undtagelse er, at der i henhold til den nationale lovgivning gælder mindre restriktive bestemmelser, og at denne lovgivning allerede eksisterede den 1. januar 1994.

I artikel 2, stk. 1, i forordning (EF) nr. 1448/1999 er det fastsat, at medlemsstaterne skal fremskaffe og inden den 1. februar 2000 sende alle foreliggende videnskabelige oplysninger om indvirkningen på ressourcerne af de fiskeriaktiviteter, der finder sted i henhold til undtagelsesbestemmelserne. I artikel 2, stk. 2, i forordning (EF) nr. 1448/1999 er det fastsat, at Kommissionen på grundlag af alle relevante videnskabelige oplysninger forelægger Rådet et forslag om, hvorvidt de af ovennævnte undtagelsesbestemmelser omfattede fiskeriaktiviteter kan fortsættes og på hvilke tekniske betingelser.

Der er indkommet videnskabelige oplysninger fra Italien og fra Grækenland. Disse er blevet behandlet af Den Videnskabelige, Tekniske og Økonomiske Komité for Fiskeri (STECF) på dettes plenarmøde den 3.-7. april 2000.

I henhold til rapporten fra STECF kan det ikke konkluderes, at videreførelsen af undtagelsesfiskeriet er fuldstændig uden negativ indvirkning på ressourcerne. STECF giver imidlertid visse retningslinjer for, hvorledes de negative virkninger kan reduceres.

Kommissionen foreslår nu en fortsættelse af det pågældende fiskeri indtil 31. december 2002, på betingelse af at der indføres supplerende national lovgivning, som følger de retningslinjer, der er udarbejdet på grundlag af udtalelsen fra STECF. Det forventes, at debatten om den fælles fiskeripolitik efter 2002 på dette tidspunkt kan give passende retningslinjer for en langtidsløsning.

Rådet anmodes om at vedtage dette forslag for at tillade videreførelsen af fiskeriaktiviteter på betingelser, der bedre sikrer bevarelsen af fiskeressourcerne.

Forslag til RÅDETS FORORDNING om femte ændring af forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet

RÅDET FOR DE EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1626/94 af 27. juni 1994 om tekniske foranstaltninger til bevarelse af fiskeressourcerne i Middelhavet [1], særlig artikel 3, stk. 1, og artikel 6, stk. 1,

[1] EFT L 171 af 6.7.1994, s. 1. Forordning ændret ved forordning (EF) nr. 812/2000 (EFT L 100 af 20.4.2000, s. 3)

under henvisning til forslag fra Kommissionen [2], og

[2] EFT C , , p. .

ud fra følgende betragtninger:

(1) I artikel 3, stk. 1, og artikel 6, stk. 1, i forordning (EF) nr. 1626/94 er der fastsat visse tekniske bevarelsesforanstaltninger, som har været omfattet af undtagelsesbestemmelser indtil 31. maj 2000.

(2) Den form for fiskeri, der for øjeblikket er omfattet af undtagelsesbestemmelserne, udgør et væsentligt bidrag til økonomien som helhed i forbindelse med en lang række fiskeriaktiviteter.

(3) I artikel 2, stk. 2, i forordning (EF) nr. 1448/1999 er det fastsat, at Kommissionen på grundlag af alle relevante videnskabelige oplysninger forelægger Rådet et forslag om, hvorvidt det ovennævnte fiskeri, der omfattes af undtagelsesbestemmelserne, kan videreføres og i givet fald på hvilke tekniske betingelser.

(4) Den Videnskabelige, Tekniske og Økonomiske Komité for Fiskeri har afgivet sin udtalelse om den biologiske virkning af det omtalte fiskeri på sit plenarmøde den 3.-7. april 2000 [3]. På grundlag af de forhåndenværende oplysninger fra STECF kan det konkluderes, at den negative virkning af visse former for fiskeri på fiskeressourcerne kan afhjælpes på visse tekniske betingelser.

[3] SEK(2000)XXXX

(5) Drøftelserne om den fælles fiskeripolitik, som skal finde sted i år 2002 ifølge den rapport, der skal forelægges af Kommissionen i henhold til artikel 14, stk. 2, i forordning (EF) nr. 3760/92, skal danne basis for en langsigtet løsning på dette og andre problemer i forbindelse med visse former for middelhavsfiskeri.

(6) Det er derfor hensigtsmæssigt fortsat at lade de eksisterende undtagelsesbestemmelser i artikel 3, stk. 1, og artikel 6, stk. 1, gælde indtil 31. december 2002 på tekniske betingelser, der vil kunne afhjælpe den negative virkning af dette fiskeri på fiskeressourcerne.

(7) Medlemsstaterne bør ved hjælp af nationale bestemmelser regulere ovennævnte tekniske betingelser i overensstemmelse med de retningslinjer, der er udarbejdet på grundlag af udtalelsen fra STECF.

UDSTEDT FØLGENDE FORORDNING:

Artikel 1

Forordning (EF) nr. 1626/94 ændres således:

1. Artikel 3, stk. 1, andet afsnit, affattes således: "Fiskeredskaber, der anvendes i en kortere afstand fra kysten end den, der er fastsat i første afsnit, og som anvendes i overensstemmelse med national lovgivning, der var gældende 1. januar 1994, kan anvendes til 31. december 2002, medmindre Rådet med kvalificeret flertal på forslag fra Kommissionen beslutter andet i lyset af videnskabelige oplysninger, der beviser, at anvendelsen heraf ikke har negativ virkning på ressourcerne."

2. Følgende stk. 1a indsættes i artikel 3:

"1a. Anvendelsen af fiskeredskaber på de i stk. 1, andet afsnit, omhandlede betingelser er forbudt, bortset fra fiskeri med "gangui, medmindre den pågældende medlemsstat har vedtaget foranstaltninger, der sikrer:

- at det i stk. 3 omhandlede forbud ikke overtrædes ved denne form for fiskeri

- at dette ikke forstyrrer de aktiviteter, der udøves af fartøjer, der anvender andre redskaber end trawls, snurpenot eller lignende trukne redskaber

- at det begrænses til målarter, for hvilke der ikke gælder et mindstemål i henhold til artikel 8

- at det begrænses til perioder, hvor bifangsten af ikke-målarter er minimal

- at fartøjerne har særlige fiskeritilladelser, der er udstedt i henhold til forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser [4]".

[4] EFT L 171 af 6.7.1994, s. 7

Disse foranstaltninger skal meddeles Kommissionen inden 30. september 2000.

3. I artikel 6, stk. 1, ændres datoen 31. maj 2000 med datoen 31. december 2002.

4. Følgende afsnit 1a indsættes i artikel 6:

"1a. Det er forbudt at anvende fiskeredskaber på de i stk. 1, andet afsnit, omhandlede betingelser, medmindre den pågældende medlemsstat har vedtaget foranstaltninger, der sikrer:

- At denne form for fiskeri begrænses til målarter, for hvilke der ikke gælder mindstemål i henhold til artikel 8

- at dette begrænses til perioder, hvor bifangsten af ikke-målarter er minimal

- at fartøjerne har særlige fisketilladelser, der er udstedt i overensstemmelse med Rådets forordning (EF) nr. 1627/94 af 27. juni 1994 om generelle bestemmelser for særlige fisketilladelser ".

Disse foranstaltninger skal meddeles Kommissionen inden 30. september 2000.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Kommissionens vegne

Formand